Det danske netværk af såkaldte 'Medmenneskesmuglere' - folk, der af humanitære grunde hjælper asylsøgere gennem lande og over grænserne - er parat til at intensivere deres aktiviteter, efterhånden som ny grænsekontrol indføres fra i morgen. Det siger en af initiativtagerne bag netværket, Annika Holm Nielsen, der tidligere selv illegalt har sejlet flygtninge til Sverige.

»Det er mit klare indtryk, at vi er mange, der er parate til med nye måder at hjælpe mennesker med at komme dertil, hvor de gerne vil hen«, siger hun.

Medmenneskesmuglerne er en del af netværket omkring hjælpegruppen Welcome to Denmark, og Annika Holm Nielsen vurderer, at den svenske grænsekontrol, som indføres fra i morgen, vil øge behovet for transport af asylsøgere, som er uden pas eller id-papirer.